b'\n_START_ARTICLE_\nICME\n_START_PARAGRAPH_\nICME (The International Congress on Mathematical Education) er det viktigste samlingspunktet for matematikkdidaktikere og andre som er interesserte i matematikkundervisning. ICME arrangeres hvert 4. \xc3\xa5r, og det er den internasjonale kommisjonen for matematikkundervisning (ICMI) som har et overoppsyn av disse kongressene.\n_START_SECTION_\nOrganisering\n_START_PARAGRAPH_\nDet er den ut\xc3\xb8vende komit\xc3\xa9en (EC) i ICMI som avgj\xc3\xb8r hvor hver enkelt kongress skal finne sted. Videre er det en internasjonal programkomit\xc3\xa9 som planlegger det vitenskapelige programmet for hver kongress. Denne programkomit\xc3\xa9en blir utnevnt av ICMIs ut\xc3\xb8vende komit\xc3\xa9, men den arbeider uavhengig av denne. For \xc3\xa5 sikre at kongressene f\xc3\xb8lger de generelle prinsippene for ICMI, har programkomit\xc3\xa9en som oftest noen representanter fra ICMIs ut\xc3\xb8vende komit\xc3\xa9. Det praktiske og \xc3\xb8konomiske ansvaret for organiseringen av hver enkelt kongress ligger p\xc3\xa5 den lokale eller nasjonale organisasjonskomit\xc3\xa9en, som igjen m\xc3\xa5 forholde seg til de generelle prinsippene for ICMI.\n_START_SECTION_\nPublikasjoner\n_START_PARAGRAPH_\nI forbindelse med hver enkelt kongress blir det utgitt en offisiell publikasjon (Proceedings). I tillegg er det flere undergrupper og temagrupper som gir ut ulike typer publikasjoner i forbindelse med en ICME. I forkant av hver kongress holdes det normalt ogs\xc3\xa5 konferanser for flere av undergruppene (s\xc3\xa5kalte Affiliated Study Groups) til ICMI. Disse konferansene utgir ogs\xc3\xa5 ulike typer publikasjoner.'